
Aktuálnost, oborový kontext a koncepce disertačního projektu a spisu

Predkladaná umelecko-výskumná práca nás uvádza do špecifickej teoretickej oblasti queer studies, feministických i rodových štúdií a umeleckej queer praxe, ktorá skúma, navrhuje a aplikuje autoteóriu, imagináciu a vytváranie príbuzenstiev ako zásadné stratégie queer prežitia v heteronormatívnom svete. Teoretická časť má ambíciu transdisciplinárne predstaviť pomerne široké spektrum odborných zdrojov (okrem zmienených queer studies i kritiku a teóriu umenia, sociológiu, psychológiu, antropológiu), ktoré autor Jan Durina počas svojho štúdia postupne objavoval a zosúvzťažňoval tak, aby navrhol takú diskurzívnu koncepciu, ktorá by „biele miesta“ v akademickom  umeleckom vzdelávaní v ČR pomohla vyplniť aktuálnymi a relevantnými informáciami. Jedná sa predovšetkým o zdroje adorujúce dôležitosť starostlivosti o duševné zdravie, diskusie o emóciách, afekte a láske, queer spoločenstvách, sociabilite, komunitách a spoluprácach. Spoločenské, kultúrne ale predovšetkým politické milieu nám, žiaľ, dennodenne podáva dôkazy o aktuálnosti tejto témy. Koncepcia troch výskumných otázok je postavená tak, aby pokryla základné oblasti súvisiacich teórií i umeleckej praxe a aby došlo k čo  najaktuálnejšiemu i najplastickejšiemu obrazu o stave skúmaného oboru i témy samotnej. Spojenie takto realizovaného teoretického výskumu v oblasti autoteórie a realizácie vlastných umeleckých projektov:  autorská kniha/esej Innerviews, ale predovšetkým i umelecká tvorba niekoľkých posledných rokov,samostatná výstava a publikácia Weak Season v MUD Benešov, 2024; performance In Conversations: Compositions of Subject and Meanings v Kunsthalle Bratislava, 2023), to všetko vytvára vnútorne logicky a homogénne fungujúcu štruktúru záverečnej dizertácie. 

Metodologie, centrální kategorie práce a jejich kontext

Dôležitým metodologickým východiskom pre základné vytýčenie parametrov vlastného výskumu bola publikácia od Lauren Fournier, Autotheory as Feminist Practice in Art and Criticism (2021). Tá, ako sám autor uvádza, legitimizovala životnú, osobnú a telesnú skúsenosť ako nástroj umeleckého prieskumu a tým otvorila cestu podobným konceptom. Ďalšie autorstvo, ako queer teoretička Jennifer Doyle spájajúca vedeckú kritiku s osobnou skúsenosťou, alebo spisovateľka a sociálna kritička bell hooks bohato využívajúca literárnu sebaodhaľujúcu prax aby upozornila na rasové, triedne, sexuálne či iné bezprávie, alebo mnoho ďalších inšpiratívnych osobností tvorivého písania blízkeho autoteoretickej metodike do seba zapadá citlivou, stále vzájomne nadväzujúcou líniou. Takže mieru logiky a vnútorných väzieb práce považujem za náležite vysokú. Rovnako i miera a kvalita odkazov na relevantné teoretické zdroje, preukázaná orientácia v problematike a z toho plynúca odbornosť textu je adekvátna a poskytuje inšpiratívnu doplňujúcu schému ku štúdiu súčasných vizuálnych teórií.
Keďže Jan Durina sa rozhodol, že vytvorí skutočne autoteoretickú esej, ako kritické literárne dielo v ktorom bude teória a filozofia úzko prepojená s autobiografickým písaním vlastného naratívu, bolo nutné v pochopiť, v čom sa takéto písanie líši od rigidných akademických teoretických štruktúr a prečosa to líšiť musí. Preto vnímam ako kľúčové, že výber všetkých ďalších citovaných osobností je zameraný hlavne na také/ých, ktoré/í sa zaoberajú inými než „vertikálnymi kanálmi koloniálneho myslenia“, a teda zväčša sa tu jedná o výber feministicky zakotvených zdrojov. Etické zásady a metodologické postupy konceptu feministickej etnografie autor využil predovšetkým pri realizácii buď neštruktúrovaného hlbinného rozhovoru (s umelkyňou a múzou Pauline Canavesio/BORA), alebo i v zbere dát, keď realizoval rozhovory s akademickým vedením AVU. Logika tohto postupovania je jasne deklarovaná, zároveň vnímam text ako korektne uchopený  a  argumentovaný a to nielen po stránke jazykovej, ale i v súvislosti s kritickými vstupmi, orientovanými ku koncepcii akademickej praxe na súčasných vysokých umeleckých školách. Hlavným kritickým východiskom tejto DP je tvrdenie, že v súčasnosti napriek prebiehajúcemu a silnejúcemu trendu zapájať do akademických kurikulí  formáty inkluzívneho vzdelávania, adorujúceho aspekty starostlivosti o duševné zdravie, participácie, imaginatívnej konfrontácie a emocionality, tieto procesy viac menej stagnujú a nedochádza k otvorene komunikovanej a konštruktívne nastavenej zmene. Práve v tomto východisku a vo voľbe formátu autoteórie, ktorá je adekvátne argumentovaná v súvzťažnosti so všetkými dielčími časťami odovzdaného dizertačného materiálu, vnímam inovatívnosť tejto práce. Autor nielenže vytvoril teoretický základ pre možnú (a tak potrebnú) výuku inšpirovanú gender, queer a feminist studies, ale ponúka i vlastnú autoteoretickú esej, ktorá ako „memoár s poznámkami pod čiarou“ mapuje a ďalej rizomaticky rozvíja osobný naratív, ktorý môže pomôcť mnohým ďalším. To, že sa autor rozhodol ukončiť svoju publikáciu odkazom ku pozitívnej skúsenosti s formami queer príbuzenstiev a osobného, intímneho vzťahu s umelkyňou Pauline Canavesio je vedomá snaha o edukatívno-aktivistické sprostredkovanie transformačnej sily spoločnej imaginácie o pocite rodiny, domova a spolupatričnosti. 
  

Provedení výtvarného díla, projektu, akce:

Štyri rozličné formy praktických výstupov dizertácie predstavujú komplexnú sieť počinov, ktorých referencie sa viažu k spoločným základným témam obsiahnutým v teoretickej časti DP:
1. Umelecká esej Inneviews je predstavená ako najsúčasnejší prototyp kritického memoáru, ktorý odhaľuje autorovu vlastnú bolestivú skúsenosť s queerovosťou a zhoršujúcim sa duševným zdravím počas troch dekád jeho života. Nejde len o autoterapeutický proces (seba)písania, veľký potenciál tejto knihy vnímam predovšetkým v jej aktivizujúcom, možno i edukatívnom a popularizačnom charaktere. Tento autonómny tvorivý literárny produkt je zastrešujúcim aktom všetkých predchádzajúcich troch praktických výstupov: 2. Publikácia z výstavy Jan Durina: Weak Season 3. autorská výstava Weak Season a 4. autorská performance In Conversations: Compositions of Subject and Meanings v Kunsthalle Bratislava. Ako jednotliviny sú to výstupy umelecky aktuálne, hodnotné, profesionálne koncipované a pozoruhodné. Sama som v medzičase týchto aktivít pripravovala s Janom Durinom dve výstavy, nazvané Connections Unbroken v GMB Bratislava a Fotograf Gallery Praha, ktoré mimochodom do oblasti problematických queer skúseností veľmi úzko zapadali svojím zameraním na nový koncept mužskosti. Mala som teda možnosť navnímať ako tento autor uvažuje, komunikuje a tvorí. Pre jeho spôsob práce je azda najviac príznačné, že všetko vychádza z autentickej a intersubjektívnej roviny, iniciuje sa cez vlastnú často fyzicko-psychickú skúsenosť, ale napriek tomu vo svojej tvorbe zachováva obecnejšie sémantické odkazy. Jeho tvorba je vysoko flexibilná, čo dokazuje i forma podaných štyroch praktických výstupov DP, formáty fotografií, autorských kníh, textilných objektov, kresieb a performance alebo komponovania hudby sú poznamenané rovnakým autorským rukopisom a výrazovou sústavou. 
Rozhodnutie autora napísať knihu Innerviews prinieslo odkrytie mnohých temných súvislostí s jeho postupne zhoršujúcim sa duševným zdravím, či už je to otázka závislostí, experimentovania s vlastnou identitou a vytvárania rôznych umeleckých a stage person, ktoré ale odkazujú hlavne k úteku pred sebou samým a vlastnou bolesťou, alebo otázka internalizovaných bolestí a fóbií pod vplyvom stále pretrvávajúcich spoločensko-mocenských hetero-normatívnych mechanizmov. Či už je to postup od osobného ku kolektívnemu, od osobnej krízy ku kolektívnej traume, alebo naopak, práve flexibilita s akou tento umelec ohýba svoje toky výpovedí určuje mieru ďalšej umeleckej i sociálnej fluencie jeho tvorby. Mikropríbeh sa pod jeho rukami stáva akýmsi univerzálnym kódom, správou, ktorá je schopná prehovárať k makro-naratívom našej doby. Je mimoriadne dôležité, že tento text vznikal v korektúre psychoterapeuta, pretože ten procesu písania poskytoval nutné zrkadlo a hoci v niektorých častiach je jeho participácia citeľná, som presvedčená, že to slúži „vyššiemu dobru“, (napr. pasáž na začiatku str. 70). 
V tejto knihe nachádzame niekoľko odkazov ku aktuálnym preferenciám umeleckých foriem, napríklad k ručnej práci s textilom, prípadne výšivkou. Sme svedkami že aktuálne sa jedná o jednu z najžiadúcejších foriem umeleckej tvorby, tak u publika ako i na umeleckom trhu, (čo dokazuje napríklad momentálny fenomenálny úspech českej umelkyne žijúcej v Berlíne Kláry Hosnedlovej v Hamburger Bahnhof Gallery v Berlíne, ktorá vo svojej doteraz najväčšej inštalácii kombinuje sochy, výšivky, performance a hudbu s fragmentami príbehov z minulosti a špekulatívnej budúcnosti do hustej vnútorne prepojenej siete svetov). Jan Durina vníma proces vyšívania ako súčasť vlastnej meditácie, starostlivosť o materiál prirodzene transformuje do vlastnej starostlivosti o seba samého. To, ako fluidne napríklad prepojil bolestnú osobnú skúsenosť s terapeutickým potenciálom výšivky nielen ako možného umelecko-esteticky legitímneho auto-etnografického procesu, ale aj ako fyzickej titernej aktivity, ktorá jednoducho nedovolila telu kolabovať a symbolicky odstraňovala negatívne emócie pri pomalom uzdravovaní (str. 69-78), to je dobrý príklad toho, ako vrstevnato, kontinuálne a vnútorne previazane tento umelec dokáže koncipovať svoju intelektuálnu i umeleckú tvorbu.
A všetky ďalšie aktivity, výstavy i publikácie autora podliehajú stále tomu istému vzorcu. Empatická, kreatívna a hlboko rozvetvená a intelektuálne podoprená snaha o výpoveď, ktorá zasiahne tak osobné ako kolektívne vedomie.

Souhrnné hodnocení, podněty k práci 
Som presvedčená, že predložený materiál doktoranda Jana Durinu je relevantným súborom, spĺňajúcim všetky potrebné predpoklady pre obhajobu dizertačnej práce. Dielo, a to tak teoretické ako i praktické preukazuje konzistentnú hermeneutickú identitu, otvára mnohé aktuálne spoločenské i umelecké témy, naznačuje a overuje možné riešenia vlastných výskumných otázok. Miera originality, fluencie, flexibility ale i sémantickej a syntaktickej hustoty diela je vysoká. Ponúka určitý prototyp komplexného formátu autoteórie, o ktorý  je možné ďalej opierať nové projekty a teoretické východiská. Je evidentné, ako sa postupne pri písaní eseje Innerviews zlepšovala literárna kvalita textu, v druhej časti knihy cítime určité rukopisné usadenie, väčšiu sebaistotu. 
Doporučila by som doktorandovi pokračovať v oboch líniách tohto výskumu. Vo vytváraní literárnych i umeleckých diel typu „gesamtkunstwerk“, pretože Janova schopnosť synesteticky myslieť a cítiť je podľa môjho názoru jeho veľkou prednosťou. Zároveň by som ale doporučila pokračovať v rozvetvovaní teoretických zdrojov týkajúcich sa queer a feministického autorstva i smerom ku ďalším nadväzujúcim líniám či už xenofeministických alebo posthumanistických teórií, čím by sa kriticizmus mocenských heteronormatívnych stereotypov mohol aktualizovať viac ku vzťahom feministického myslenia k technológiám, sociálnej emancipácie, identite a tvorbe zdieľaného priestoru. Aktuálne tendencie chápajúce kategóriu genderu ako „istú formu poetiky, ktorá stojí mimo  spoločensky votkanú binaritu“ by mohli obohatiť umelecké i teoretické aktivity autora o inkluzívny, normy a stereotypy popierajúci (alebo aspoň spochybňujúci) potenciál. 

Otázky k obhajobe:
1. Dokázal by ste stručne zodpovedať vašu tretiu výskumnú otázku: Akú rolu má umenie pre queer prežitie? A dodatočne sa pýtam, akú rolu má umenie pre prežitie obecne? Je v tom rozdiel, sú nejaké špecifiká, ktoré takto vymedzená otázka tak trochu očakáva/ podsúva? 
2. Ak vnímame imagináciu (nadväzujúc spoločne s vami na rozhovor s Pauline Canavesio)  nie ako únik, ale ako priestor pre konfrontáciu, tak dokázal by ste menovať iné umelecké stratégie, ktoré naopak za únik v súčasnom umení považovať môžeme? Skúste to vo vlastnej aplikácii oprieť o konkrétny príklad autorstva a diela.

Závěry oponentského posudku: 
Práci doporučuji k obhajobě.

